Pantheon celtic

Le pantheon celtic es le summa de deitates venerate per le celtas. Il es possibile distinguer le pantheones irlandese e gallese, que on trova in litteratura medieval, de cello del antique celtas que es descripte per autores grec e roman e cuje restos archeologic son trovate trans un grande parte del Europa continental.

Il non habeva un sol pantheon celtic, ma varie traditiones national e regional. Post le conquestas roman del territorios celtic, nasceva un syncretismo religiose romano-celtic characterisate per le cohabitation de divinitates indigena e introducte, le identification duple de deos (como Apollon Granno, cuje prime nomine es grec e latin e cuje secunde nomine es gallic), e le «maritage» de deos roman con deas celtic (como Mercurio e Rosmerta).

Le deos celtic infra son typic:
 un deo a cornos de cervo (denominate Cernunnos a Paris)
 deos curative associate con le sol e/o con fontes thermal (como Belenos, Granno o Borvon secundo le region, identificate in tote le casos con Apollon)
 su paredra Sirona, un dea de sanitate accompaniate per un serpento
 le dea equin, Epona
 deas de aquas sacre, como pro exemplo Sequana (dea del fluvio Seine)
 deas matres qui appare sovente in forma triplice o duple (appellate le Matronas, le Matres, etc.)
 un deo celeste qui porta un rota (le Jupiter celtic)
 un deo cuje figura es sovente triplice e porta le attributos de Hermes (le Mercurio celtic)
 su paredra Rosmerta, qui porta sovente un cornucopia
 un deo trenchator de arbores (denominate Esus a Paris)
 un deo martial qui patronisa le protection del tribo e le curation (le Marte celtic, identificate con Toutatis)
 un deo a martello (denominate Sucello o Silvano secundo le region)
 su paredra Nantosuelta, portator de un typo de sceptro
 un deo de eloquentia, armate de un fuste (Ogmios, un Hercules celtic)
 un tauro a tres cornos e/o a tres aves (denominate Tarvos Trigaranus a Paris)
 un serpento a cornos de ariete

Le deitates roman Mercurio, Marte, Jupiter, Apollon, Juno, Fortuna, Minerva, Venus, Diana e Mithras habeva omnes cultos importantissime in Gallia e le altere regiones celtic.

Categoria:Celtas
Categoria:Religion
Categoria:Polytheismo